RO Jurnalul Oficial al Uniunii Europene L 144/25

REGULAMENTUL (UE) NR. 473/2012 AL COMISIEI

din 4 iunie 2012

de modificare a anexei III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru spinetoram (XDE-175) din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 18 alineatul (4),

întrucât:

(1) Pentru spinetoram (XDE-175), LMR-urile sunt stabilite în partea A din anexa III la Regulamentul (CE) nr. 396/2005.

(2) În conformitate cu articolul 53 din Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (2), Franța a notificat Comisiei la 11 mai 2012 autorizarea temporară a produselor de protecție a plantelor care conțin substanța activă spinetoram (XDE-175), ca urmare a apariției neașteptate a unui focar de Drosophila suzukii, un pericol imprevizibil care nu a putut fi controlat prin alte mijloace rezonabile. În consecință, Franța a notificat, de asemenea, celorlalte state membre, Comisiei și autorității, în conformitate cu articolul 18 alineatul (4) din Regulamentul (CE) nr. 396/2005, că a autorizat introducerea pe piață pe teritoriul său de cireșe, zmeură și afine care conțin reziduuri de pesticide în cantități mai mari decât valorile LMR. În prezent, aceste LMR sunt stabilite la limita de cuantificare în anexa III la Regulamentul (CE) nr. 396/2005.

(3) Franța a prezentat Comisiei o evaluare adecvată a riscurilor pentru consumatori și a propus în baza acesteia LMR temporare.

(4) Autoritatea Europeană pentru Siguranța Alimentară, denumită în continuare „autoritatea”, a evaluat datele furnizate și a emis o declarație (3) privind siguranța LMR-urilor temporare propuse.

(5) Autoritatea a concluzionat că este puțin probabil ca utilizarea de urgență a substanței spinetoram (XDE-175) la cireșe, zmeură și afine să conducă la o expunere a consumatorilor care depășește valoarea toxicologică de referință și, prin urmare, nu este de așteptat ca aceasta să reprezinte o preocupare pentru sănătatea publică.

(6) Franța nu a raportat detaliile studiilor pe teren supravegheate și nici nu a efectuat o evaluare calitativă completă a acestor studii. Autoritatea a trebuit să își fundamenteze declarația pe ipoteza că studiile pe teren supravegheate sunt valabile și confirmă LMR-urile temporare propuse. Pentru a verifica dacă ipoteza este corectă, Franța ar trebui să actualizeze raportul de evaluare cât mai curând posibil.

(7) Pe baza declarației autorității și ținând seama de factorii relevanți pentru contextul în cauză, modificările adecvate ale LMR-urilor îndeplinesc cerințele articolului 18 alineatul (4) din Regulamentul (CE) nr. 396/2005.

(8) Prin urmare, Regulamentul (CE) nr. 396/2005 ar trebui modificat în consecință.

(9) Dat fiind că utilizările de urgență pentru produsele de protecție a plantelor în ceea ce privește utilizarea substanței spinetoram sunt deja autorizate de Franța și având în vedere nevoia urgentă de a asigura în consecință un nivel ridicat de protecție a consumatorilor, este oportun să se stabilească LMR-urile prin aplicarea procedurii menționate la articolul 45 alineatul (5) din Regulamentul (CE) nr. 396/2005.

(10) Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,

ADOPTĂ PREZENTUL REGULAMENT:

Articolul 1

Anexa III la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2

Prezentul regulament intră în vigoare în ziua următoare publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 4 iunie 2012. Pentru Comisie Președintele José Manuel BARROSO

(1) JO L 70, 16.3.2005, p. 1.

(2) JO L 309, 24.11.2009, p. 1.

(3) Autoritatea Europeană pentru Siguranța Alimentară; Statement on the modification of the existing MRLs for spinetoram in cherries, raspberries and blueberries (Declarație privind modificarea LMR-urilor existente pentru spinetoram la cireșe, zmeură și afine). EFSA Journal 2012; 10(5): 2708. [24 pp.] doi:10.2903/j.efsa.2012.2708. Document disponibil online la adresa: http://www.efsa.europa.eu/efsajournal.htm